ธนาคารกรุงไทย ช่วยเหลือลูกค้าทุกกลุ่มผ่าน 5 มาตรการเยียวยา พร้อมออกแคมเปญ #ร้านข้างทางต้องอยู่ข้างกัน
ธนาคารกรุงไทย ช่วยเหลือลูกค้าทุกกลุ่มผ่าน 5 มาตรการเยียวยา พร้อมออกแคมเปญ #ร้านข้างทางต้องอยู่ข้างกัน นายผยง ศรีวณิช กรรมการผู้จัดการใหญ่ ธนาคารกรุงไทย เปิดเผยว่า นับตั้งแต่เกิดการแพร่ระบาดของโรคโควิด-19 ธนาคารได้เร่งให้ความช่วยเหลือลูกค้า รวม 5 มาตรการ เพื่อเยียวยาและบรรเทาความเดือดร้อน ให้สามารถดำเนินธุรกิจต่อไปได้ โดยมาตรการที่ได้ดำเนินไป ลูกค้าที่ได้ประโยชน์มากที่สุด เป็นลูกค้าบุคคล ลูกค้าธุรกิจรายย่อยและลูกค้าขนาดกลาง หรือ SME คิดเป็นร้อยละ 90 ของลูกค้าทั้งหมด นอกจากนี้ยังได้เข้าร่วมโครงการค้ำประกันสินเชื่อ SME โดย บสย. เพื่อเสริมสภาพคล่องและช่วยให้ SME ที่ขาดหลักประกันสามารถเข้าถึงเงินทุน โดยธนาคารได้ให้สินเชื่อกับผู้ประกอบการ SME ในโครงการดังกล่าวไปแล้ว วงเงินรวมกว่า 10,000 ล้านบาท ล่าสุดธนาคารได้ต่อยอด 5 มาตรการ โดยให้สินเชื่อเราไม่ทิ้งกันกับธุรกิจรายย่อย รวมทั้งลูกค้า SME เพื่อเพิ่มศักยภาพการดำเนินธุรกิจ และปรับธุรกิจให้สอดคล้องกับวิถีใหม่ หรือ New Normal โดยเฉพาะการทำธุรกิจบนโลกออนไลน์ อีกทั้งได้พัฒนานวัตกรรมทางการเงิน เพื่อเชื่อมโยงการชำระเงิน การรักษาพยาบาลและสุขภาพ สถาบันการศึกษาและนักเรียน ระบบขนส่ง และหน่วยงานภาครัฐ โดยเริ่มต้นจากลูกค้าหลักของธนาคาร เชื่อมโยงไปสู่ภาคธุรกิจที่เป็นคู่ค้าของลูกค้า ขณะเดียวกันยังได้จัดแคมเปญ #ร้านข้างทางต้องอยู่ข้างกัน เพื่อช่วยให้ร้านอาหารข้างทาง ยังคงมีรายได้เหมือนเดิมต่อไป ซึ่งมีการรีวิวร้านอาหารข้างทางในโซเชียลมีเดียไปแล้วมากกว่า 10,000 ร้านค้านอกจากนี้ ธนาคารยังเป็นส่วนหนึ่งของโครงการเราไม่ทิ้งกัน โดยร่วมพัฒนาและสนับสนุนแพลตฟอร์ม รวมทั้งระบบประมวลผลของเว็บไซต์เราไม่ทิ้งกัน เพื่อให้ผู้ได้รับผลกระทบลงทะเบียนขอรับเงินเยียวยา 5,000 บาท (3 เดือน) รวมทั้งส่งพนักงานทั่วประเทศ จำนวน 6,500 คน เข้าร่วมทำหน้าที่ผู้พิทักษ์ ช่วยประชาชนยืนยันสิทธิ์ ตลอดจนให้สาขาทั่วประเทศ เป็นจุดบริการในการให้ความช่วยเหลือตอบคำถาม ดำเนินการแก้ไขข้อมูลของผู้ขอเยียวยาและเป็นจุดร้องเรียนของผู้ขอทบทวนสิทธิ์ กรณีลงทะเบียนไม่สำเร็จ หรือไม่ได้สิทธิ์ ทำให้ขณะนี้มีประชาชนได้รับเงินเยียวยาจากกระทรวงการคลังไปแล้ว 15 ล้านคน อย่างไรก็ตาม ธนาคารยังคงยืนหยัดเคียงข้างและร่วมกับภาคส่วนต่างๆ โดยเฉพาะกระทรวงการคลัง ในการดูแลลูกค้าและประชาชน เพื่อให้ผ่านพ้นวิกฤตินี้ไปด้วยกัน